“เขตบางรัก” ออกโรงแจง “ตลาดละลายทรัพย์” ติดเชื้อ 13 ราย สั่งปิดคลีนนิ่ง 3 วัน
“เขตบางรัก” ออกโรงแจง “ตลาดละลายทรัพย์” ติดเชื้อ 13 ราย สั่งปิด 3 วัน เพื่อให้เจ้าหน้าที่ดำเนินการล้างทำความสะอาด และตรวจหาเชื้อเชิงรุกต่อไป
10 มิ.ย. 2564

เฟซบุ๊กสำนักงานเขตบางรัก ออกมาปฏิเสธข่าวพบผู้ติดโควิดในตลาดละลายทรัพย์ ซ.สีลม 5 จำนวน 310 คน พร้อมขอความร่วมมือประชาชนหยุดแชร์ข่าว โดยระบุว่า ตามที่มีการลงข่าวเกี่ยวกับการพบผู้ติดเชื้อในตลาดละลายทรัพย์ (ซ.สีลม 5) จำนวน 310 ราย และทำการปิดตลาดไม่มีกำหนดนั้น ทางสำนักงานเขตบางรัก ขอชี้แจงว่าข่าวดังกล่าวไม่ได้เป็นความจริงแต่อย่างใด
ทั้งนี้ บริเวณตลาดละลายทรัพย์ พบผู้ติดเชื้อสะสมจากวันที่ 26 พ.ค.ที่ผ่านมา จำนวน 13 ราย และผู้สัมผัสเสี่ยงสูง ซึ่งอยู่ครอบครัวเดียวกับผู้ติดเชื้อ จำนวน 9 ราย โดยจะมีการตรวจหาเชื้อในวันพรุ่งนี้ (11 มิ.ย. 64) บริเวณลานกีฬามหานครฯ (ใต้ทางด่วนพิเศษศรีรัช) ตั้งแต่เวลา 09.00 – 14.00 น. ซึ่งกลุ่มเป้าหมาย เป็นผู้ค้าในตลาดละลายทรัพย์และผู้พักอาศัยใกล้เคียง จำนวน 1,000 ราย
และในส่วนของการปิดตลาดละลายทรัพย์ไม่มีกำหนดนั้น ได้ขอความร่วมมือผู้ค้าให้หยุดทำการค้าเป็นเวลา 3 วัน (วันที่ 10-12 มิ.ย. 64) เพื่อให้เจ้าหน้าที่ดำเนินการล้างทำความสะอาด และตรวจหาเชื้อเชิงรุกต่อไป